ROZHODNUTIE RADY
z 20. decembra 2007
o zmene a doplnení Protokolu o štatúte Súdneho dvora
(2008/79/ES, Euratom)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 245 druhý odsek,
so zreteľom na Zmluvu o založení Európskeho spoločenstva pre atómovú energiu, a najmä na jej článok 160 druhý odsek,
so zreteľom na žiadosť Súdneho dvora z 11. júla 2007,
so zreteľom na stanovisko Komisie z 20. novembra 2007,
so zreteľom na stanovisko Európskeho parlamentu z 29. novembra 2007,
keďže:
je potrebné upraviť možnosť odchýliť sa od niektorých ustanovení Protokolu o štatúte Súdneho dvora týkajúcich sa konania v nadväznosti na zavedenie naliehavého konania o prejudiciálnej otázke vo vzťahu k prejudiciálnym návrhom, ktoré sa týkajú priestoru slobody, bezpečnosti a spravodlivosti, a zároveň v záujme riadneho postupu tiež stanoviť, že toto ustanovenie povoľujúce odchýlky sa uplatní aj na skrátené súdne konanie upravené v Rokovacom poriadku Súdneho dvora,
ROZHODLA TAKTO:
Článok 1
Protokol o štatúte Súdneho dvora sa mení a dopĺňa tak, že za článok 23 sa vkladá tento článok:
„Článok 23a
Rokovací poriadok môže upraviť skrátené súdne konanie a v súvislosti s prejudiciálnymi návrhmi týkajúcimi sa priestoru slobody, bezpečnosti a spravodlivosti naliehavé konanie.
Tieto konania môžu určiť kratšie lehoty na predloženie vyjadrení alebo písomných pripomienok, ako ich stanovuje článok 23, a odchylne od článku 20 štvrtého odseku nevyžadovať predloženie návrhov generálneho advokáta.
Naliehavé konanie môže okrem toho obmedziť okruh účastníkov konania a oprávnených subjektov uvedených v článku 23, ktorí môžu predložiť vyjadrenia alebo písomné pripomienky, a v prípade mimoriadnej naliehavosti stanoviť neuskutočnenie písomnej časti konania.“
Článok 2
Toto rozhodnutie nadobúda účinnosť prvým dňom druhého mesiaca nasledujúceho po jeho uverejnení v Úradnom vestníku Európskej únie.
V Bruseli 20. decembra 2007